CELEX: 62010CN0595
Language: ro
Date: 2010-12-16 00:00:00
Title: Cauza C-595/10 P: Recurs introdus la 16 decembrie 2010 de Regatul Unit al Marii Britanii și Irlandei de Nord împotriva Hotărârii Tribunalului (Camera a șaptea) pronunțate la 30 septembrie 2010 în cauza T-85/09, Yassin Abdullah Kadi/Comisia Europeană

5.3.2011   
            
            
               RO
            
            
               Jurnalul Oficial al Uniunii Europene
            
            
               C 72/10
            
         Recurs introdus la 16 decembrie 2010 de Regatul Unit al Marii Britanii și Irlandei de Nord împotriva Hotărârii Tribunalului (Camera a șaptea) pronunțate la 30 septembrie 2010 în cauza T-85/09, Yassin Abdullah Kadi/Comisia Europeană
   (Cauza C-595/10 P)
   2011/C 72/17
   Limba de procedură: engleza
   
      Părțile
   
   
      Recurent: Regatul Unit al Marii Britanii și Irlandei de Nord (reprezentanți: E. Jenkinson, Agent, D. Beard și M. Wood, Barristers)
   
      Celelalte părți în proces: Yassin Abdullah Kadi, Comisia Europeană, Consiliul Uniunii Europene, Republica Franceză
   
      Concluziile recurentului
   
   
               —
            
            
               Anularea în totalitate a Hotărârii Tribunalului pronunțate în cauza T-85/09;
            
         
               —
            
            
               respingerea cererii domnului Yassin Abdullah Kadi de anulare a Regulamentului 881/2002 (1) în măsura în care îl vizează pe acesta;
            
         
               —
            
            
               obligarea domnului Yassin Abdullah Kadi la plata cheltuielilor de judecată ale Regatului Unit în procedura defășurată la Curte;
            
         
      Motivele și principalele argumente
   
   Concluzia Tribunalului potrivit căreia controlul jurisdicțional complet este adecvat pentru măsurile UE prin care se implementează cu exactitate rezoluțiile Consiliului de Securitate al Organizației Națiunilor Unite este contrară tratatelor Uniunii Europene și jurisprudenței instanțelor UE. Concluzia amintită este în contradicție directă cu istoria și cu scopul UE și, în special, cu dezvoltarea competenței în domeniul politicii externe și de securitate comună.
   Carta ONU impune respectarea de către statele membre ONU a obligațiilor prevăzute de aceasta. Aceste obligații prevalează asupra obligațiilor care pot apărea din orice altă convenție internațională. Astfel de obligații le includ pe cele impuse în temeiul rezoluțiilor Consiliului de Securitate prin care se urmărește combaterea terorismului internațional.
   Având în vedere, în special, articolul 3 alineatul (5) TUE și articolul 21 TUE, precum și articolul 351 TFUE, obligațiile statelor membre UE în sensul respectării deciziilor Consiliului de Securitate prevalează asupra oricăror obligații care decurg din tratatele Uniunii Europene.
   Carta ONU și deciziile Consiliului de Securitate al ONU adoptate în temeiul acesteia trebuie considerate obligatorii pentru UE.
   Nu este consecventă cu efectul obligatoriu al deciziilor Consiliului de Securitate al ONU efectuarea de către o instanță a Uniunii a unui control jurisdicțional complet al măsurilor UE prin care se urmărește implementarea deciziilor Consiliului de Securitate.
   În măsura în care un control al unor măsuri adoptate de UE și prin care se implementează cu exactitate rezoluțiile Consiliului de Securitate ar fi adecvat, instanța Uniunii trebuie să interpreteze natura și scopul Cartei Națiunilor Unite și rolul Consiliului de Securitate ca organism principal însărcinat cu asigurarea păcii și a securității internaționale. Date fiind natura Consiliului de Securitate și rolul important pe care îl ocupă acesta, având în vedere crearea și funcționarea Oficiului Ombudsmanului și având în vedere motivele prezentate Comisiei și domnului Yassin Abdullah Kadi, nu este necesară anularea Regulamentului 881/2002 în măsura în care îl vizează pe domnul Yassin Abdullah Kadi.
   
      (1)  JO L 139, p. 9, Ediție specială, 18/vol. 1, p. 189.